

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, БањаЛука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-1732-С/21-1, О.С.

Датум: 05.11.2021. године

**ОДБОРНИК МИРКO ПЕТРИЋ**

**ПРЕДМЕТ: Мишљење, доставља се.-**

Одборник у Скупштини града Дервента, Мирко Петрић, обратио се Републичкој комисији за утврђивање сукоба интереса у органима власти Републике Српске (у даљем тексту: Комисија), дана 25.10.2021. године, ради добијањe мишљења.

У упиту наводи да је на претходним локалним изборима изабран за одборника у Скупштини града Дервента. Даље наводи: „Моја дилема: Аплицирао сам на мјесто директора Дома здравља Дервента у јуну 2021. године и прошао конкурсну процедуру Скупштине града гдје сам одабран као први на листи кандидата, а процедура је захтјева и сагласност ресорног Министарства здравља Републике Српске коју сам добио и коју Вам достављам у прилогу.

Интересује ме да ли ћу бити у сукобу интереса ако на сљедећој, 9. сједници Скупштине града Дервента гласам за своје именовање не повређујући тим Закон о спречавању сукоба интереса у органима власти Републике Српске, односно неспојивост- сукоба интереса истовремено обављањем функције изабраног представника у Скупштини града Дервента и избором за руководиоца у ЈУ Дом здравља Дервента?

Истражујући сличне ситуације дошао сам до података да се идентична ситуација десила у Скупштини општине Србац приликом именовања в.д. директора Саше Јовичића, одборника у скупштини града који је учествовао у гласању приликом свог именовања за в.д. директора Дома здравља приликом чега је Врховни суд Републике Српске својом пресудом утврдио да одборник Саша Јовичић није био у сукобу интереса када је гласао за своје именовање на позицију в.д. директора Дома здравља Србац...“

У прилогу је достаљена:

1.Издата сагласност за именовање директора Дома здравље од стране Министарства здравља и социјалне заштите Републике Српске;

2.Скенирана прва страна Пресуде Врховног суда Републике Српске ради увида у број предмета;

3.Скенирана прва страна Рјешења и образложења за непостојање сукоба интереса одборника Саше Јовичића.

Републичка комисија за утврђивање сукоба интереса у органима власти Републике Српске, у складу са чланом 16. Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14) на сједници одржаној 05.11.2021. године дала је сљедеће:

**М И Ш Љ Е Њ Е**

Сходно члану 4. тачка а) алинеја трећа Закона о спречавању сукоба интереса у органима власти Републике Српске („Службени гласник Републике Српске“, број: 73/08, 52/14), одборник у јединици локалне самоуправе је функционер на којег се односе одредбе Закона о спречавању сукоба интереса у органима власти Републике Српске.

Законом о спречавању сукоба интереса у органима власти Републике Српске јавне установе a priori нису регулисане, те обављање функцијa одборника у скупштини јединице локалне самоуправе и директора јавне установене представља сукоб интереса**.**

Међутим, одборник у јединици локалне самоуправе својим дјеловањем не смије прекршити одредбе члана 3. и члана 9. Закона о спречавању сукоба интереса у органима власти Републике Српске и на тај начин остварити било коју предност за себе или јавну установу у којој је директор.

Сходно наведеном, одборник у једници локалне самоуправи не смије гласати за своје именовање за директора јавне установе, што ће у даљем тексту бити детаљно објашњено.

Чланом 9. Закона о спречавању сукоба интереса у органима власти Републике Српске прописано је сљедеће:

„Осим ако је одредбама овог закона прописано другачије, изабраним представницима, носиоцима извршних функција и савјетницима забрањено је:

а) примити или захтјевати поклон, или обећање поклона или друге вриједности ради обављања јавне функције;

б) примити додатну накнаду за извршавање послова у дјелокругу јавних функција;

в) тражити, прихватити или примити вриједност или услугу ради гласања о било којем питању или утицати на одлуку неког органа или лица;

г) обећати запослење или неко друго право у замјену за поклон или обећање поклона;

д) привилеговати лица ради страначког или другог опредјељења или због поријекла, личних или породичних веза;

ђ) одбити увид у своје финансијско стање, на захтјев надлежног органа;

ж) утицати на добивање послова или наруџби од органа власти у циљу стицања материјалне или нематеријалне користи за себе или другога;

з) користити повлашћене информације о раду органа власти ради личне користи или користи других лица и

и) на други начин користити свој положај, како би утицали на одлуке законодавне, извршне или судске власти, те тако постигли личну корист или корист других лица, неку повластицу или право, закључили правни посао или на други начин интересно погодовали себи или другом лицу.“

**Напомињемо да је у Годишњем извјештају о раду Републичке комисије за утврђивање сукоба интереса у органима власти Републике Српске за 2020. години дио извјештаја био посвећен управо пресуди Врховног суда на коју се позивате, те је и представник опозиције, посланик Томица Стојановић био сагласан да је nonsens да лице може да гласа за своје именовање. Пресуда се односила на Сашу Јовичића, одборника у Скупштини општине Србац, те је након наведене пресуде Комисија донијела рјешење да се именовани не налази у сукобу интереса, када више није обављао функцију одборника, jeр je тада већ био предао мандат.**

**Наш правни систем је дио европског континенталног система, те пресуде не престављају обавезан извор права као што је то случај у англосаксонском правном систему.**

**Сходно наведеном, одборник у јединици локалне самоуправе не смије гласати за своје именовање за директора јавне установе.**

ПРЕДСЈЕДНИЦА КОМИСИЈЕ

Oбренка Слијепчевић

Доставити:

1. Одборнику Мирку Петрићу
2. У спис предмета
3. а/а