

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, БањаЛука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-1734-С/21-1, О.С.

Датум: 05.11.2021. године

**СКУПШТИНА ОПШТИНЕ СТАНАРИ**

**Н/Р СЕКРЕТАРА П. Г.**

**ПРЕДМЕТ: Мишљење, доставља се.-**

Секретар Скупштине општине Станари обратио се Републичкој комисији за утврђивање сукоба интереса у органима власти Републике Српске (у даљем тексту: Комисија), дана 25.10.2021. године, ради добијања мишљења: „Овим путем тражи се мишљење да ли је у сукобу интереса лице које је изабрано на локалним изборима 2020. године за одборника у Скупштини општине Станари и исто лице је именовано од стране Скупштине општине Станари за директора Развојне аганције општине Станари. Наиме ради се о одборнику Гаврић Михајлу који је одборник у Скупштини општине Станари и који је директор Развојне агенције општине Станари, а чији је оснивач општина Станари. Мишљења смо да Развојна агенција не спада у ред јавних предузећа и установа.“.

Републичка комисија за утврђивање сукоба интереса у органима власти Републике Српске, у складу са чланом 16. Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14) на сједници одржаној 05.11.2021. године дала је сљедеће:

**М И Ш Љ Е Њ Е**

Сходно члану 4. тачка а) алинеја трећа Закона о спречавању сукоба интереса у органима власти Републике Српске („Службени гласник Републике Српске“, број: 73/08, 52/14), одборник у јединици локалне самоуправе је функционер на којег се односе одредбе Закона о спречавању сукоба интереса у органима власти Републике Српске.

Законом о спречавању сукоба интереса у органима власти Републике Српске развојне агенције јединица локалнe самоуправe a priori нису регулисане, те обављање функцијa одборника у скупштини јединице локалне самоуправе и директора развојне агенцијене представља сукоб интереса.

Међутим, одборник у јединици локалне самоуправе својим дјеловањем не смије прекршити одредбе члана 3. и члана 9. Закона о спречавању сукоба интереса у органима власти Републике Српске и на тај начин остварити било коју предност за себе или развојну агенцију у којој је директор.

Сходно наведеном, одборник у јединици локалне самоуправе не смије гласати за своје именовање за директора развојне агенције.

Чланом 9. Закона о спречавању сукоба интереса у органима власти Републике Српске прописано је сљедеће:

„Осим ако је одредбама овог закона прописано другачије, изабраним представницима, носиоцима извршних функција и савјетницима забрањено је:

а) примити или захтјевати поклон, или обећање поклона или друге вриједности ради обављања јавне функције;

б) примити додатну накнаду за извршавање послова у дјелокругу јавних функција;

в) тражити, прихватити или примити вриједност или услугу ради гласања о било којем питању или утицати на одлуку неког органа или лица;

г) обећати запослење или неко друго право у замјену за поклон или обећање поклона;

д) привилеговати лица ради страначког или другог опредјељења или због поријекла, личних или породичних веза;

ђ) одбити увид у своје финансијско стање, на захтјев надлежног органа;

ж) утицати на добивање послова или наруџби од органа власти у циљу стицања материјалне или нематеријалне користи за себе или другога;

з) користити повлашћене информације о раду органа власти ради личне користи или користи других лица и

и) на други начин користити свој положај, како би утицали на одлуке законодавне, извршне или судске власти, те тако постигли личну корист или корист других лица, неку повластицу или право, закључили правни посао или на други начин интересно погодовали себи или другом лицу.“

Сходно наведеном, неће бити у сукобу интереса одборник у скупштини општине који је истовремено директор развојне агенције, с тим да на сједницама скупштине општине не смије гласати уколико се буде одлучивало о било којем питању који се односи на ту развојну агенцију и дужан је у таквим ситуацијама да се уздржи од гласања, те на сједници објасни разлоге због којих се уздржава од гласања.

ПРЕДСЈЕДНИЦА КОМИСИЈЕ

Oбренка Слијепчевић

Доставити:

1. Скупштина општине Станари, н/р секретара П. Г., 74208 Станари
2. У спис предмета
3. а/а