

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-420-С-2/21-8, О.С.

Датум: 05.11.2021. године

На основу члана 15. под а) и в) Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14), Републичка комисија за утврђивање сукоба интереса у органима власти Републике Српске, на сједници одржаној дана 05.11.2021. године, у предмету утврђивања сукоба интереса за Драгу Гужвића, донијела је

**РЈЕШЕЊЕ**

Утврђује се да се Драго Гужвић, одборник у Скупштини општине Шековићи, не налази у сукобу интереса.

Образложење

Републичкој комисији за утврђивање сукоба интереса у органима власти Републике Српске (у даљем тексту: Комисија), дана 14.05.2021. године, достављена је анонимна иницијатива за утврђивање постојања сукоба интереса за три лица, међу којима је и Драго Гужвић, како се наводи, одборник у Скупштини општине Шековићи и директор Комуналног предузећа. Наводи се и да је Скупштина општине Шековићи донијела одлуку о повећању цијене воде за око 50%, за шта је гласао и Драго Гужвић.

Дана 21.06.2021. године Комисија је донијела одлуку о покретању поступка за утврђивање постојања сукоба интереса против Драге Гужвића, те му доставила иницијативу на изјашњење.

Дана 12.07.2021. године Драго Гужвић је доставио одговор на иницијативу у којем наводи да је мишљења да није у сукобу интереса. Истиче да функцију директора Комуналног предузећа обавља у статусу вршиоца дужности директора од 22.02.2021. године и да на сједницама СО Шековићи никада није гласао по било којем питању које се тиче Комуналног предузећа, већ је био уздржан од гласања.

Комисија је затражила податке од Скупштине општине Шековићи, тј. записнике са сједница на којима се одлучивало о неком питању везано за Комунално предузеће, као и о конкретном гласању Драге Гужвића на тим сједницама.

Ове податке је Скупштина општине Шековићи доставила Комисији дана 21.07.2021. године, односно: извод из записника са 2. посебне сједнице Скупштине општине Шековићи од 04.02.2021. године, Одлуку Надзорног одбора број 01-43-02/2021 од 10.02.2021. године и извод из записника са 3. редовне сједнице Скупштине општине Шековићи од 23.04.2021. године.

Комисија је запримила и допис Јавно комуналног предузећа „Комуналац“ д.о.о. Шековићи дана 20.07.2021. године са прилозима и то: Рјешење о регистрацији број 061-0-Рег-21-000086 од 22.02.2021. године, Одлука о резрјешењу в.д. директора број 01-42-02/21 од 10.02.2021. године и Одлука о именовању в.д. директора број 01-43-02/21 од 10.02.2021. године.

На посебан захтјев Комисије, предсједник Скупштине општине Шековићи је дана 04.09.2021. године доставио изјаву у посебној форми у којој под пуном кривичном, материјалном и моралном одговорношћу наводи да се Драго Гужвић изузео од гласања на 3. редовној сједници Скупштине општине Шековићи од дана 23.04.2021. године, по тачки дневног реда „сагласност на Приједлог повећања цијене комуналних услуга“.

Увидом и анализом прикупљених доказа, утврђено је следеће чињенично стање:

* Буџет општине Шековићи за 2021. годину усвојен је на 2. посебној сједници Скупштине општине Шековићи дана 04.02.2021. године
* Надзорни одбор ЈКП „Комуналац“ д.о.о. Шековићи је на сједници 10.02.2021. године донио Одлуку о именовању Драге Гужвића за в.д. директора ЈКП „Комуналац“ д.о.о. Шековићи, без ограничења овлашћења, до окончања поступка јавне конкуренције
* На 3. редовној сједници Скупштине општине Шековићи од 23.04.2021. године као 10. тачка дневног реда био је „Приједлог Одлуке о давању сагласности на цјеновник комуналних услуга ЈКП „Комуналац “ Шековићи“. Присутно је било 14 одборника, а Одлука је усвојена са 11 гласова ЗА и 2 гласа ПРОТИВ. Дакле, један одборник није гласао

На основу проведеног поступка, Комисија је донијела одлуку као у изреци, из следећих разлога:

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 2. Закона о спречавању сукоба интереса у органима власти Републике Српске прописано је да сукоб интереса постоји у ситуацијама у којима изабрани представник, носилац извршне функције или савјетник има приватни интерес који је такав да може утицати или изгледа да може утицати, на непристрасно и објективно вршење његове дужности, а приватни интерес укључује било коју предност за њега или његову породицу и др. лица или организације са којима је он имао или има пословне, политичке и друге везе.

Чланом 3. Закона о спречавању сукоба интереса у органима власти Републике Српске прописани су принципи дјеловања, између којих је и да су изабрани представници у обављању јавне функције дужни да се понашају савјесно и одговорно, законито, непристрасно и часно, придржавати се принципа одговорности, поштења, савјесности, отворености и вјеродостојности, те да се придржавају етике позива и функције коју обављају; да у обављању јавне функције не смију свој приватни интерес стављати изнад јавног; не смију користити јавну функцију за личну добит или добит лица које је са њима повезано и не смију бити ни у каквом односу зависности према лицима која би могла утицати на њихову објективност.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

Сходно томе, како је одборник у скупштини локалне самоуправе „изабрани представник“, као такав је третиран Законом о спречавању сукоба интереса у органима власти РС и тај закон се примјењује на „изабране представнике“.

Комисија је посебну пажњу поклонила изводу из записника са 3. редовне сједнице Скупштине општине Шековићи од 23.04.2021. године, јер се на овој сједници одлучивало о питањима везаним за ЈКП „Комуналац“ д.о.о. Шековићи. Међу присутним одборницима био је и Драго Гужвић, међутим, видљиво је и да један присутни одборник није учествовао у гласању. Својим присуством на тој сједници и прегледом аудио снимка, предсједник Скупштине општине Шековићи Дејан Василић је у допису од 30.09.2021. године, под пуном кривичном, материјалном и моралном одговорношћу доставио Комисији изјаву да је тај један одборник који се изузео од гласања био Драго Гужвић.

На основу свега наведеног, како Драго Гужвић као одборник није учествовао у гласању које се тиче јавног предузећа у којем он обавља функцију в.д. директора, Комисија је одлучила да у предметном случају не постоји сукоб интереса, а све према Закону о спречавању сукоба интереса у органима власти РС.

На основу напријед наведених чињеница, одлучено је као у диспозитиву рјешења.

Поука о правном средству:

Против овог Рјешења може се изјавити ПРЕДСЈЕДНИЦА КОМИСИЈЕ

жалба Комисији за жалбе у року од Обренка Слијепчевић

15 (петнаест) дана од дана пријема

овог Рјешења. Жалба се подноси

путем ове Комисије.

Доставити:

1. Скупштина општине Шековићи, н/р одборника Драге Гужвића, Ул. Јосипа Ковачевића бб, 75 450 Шековићи
2. У спис предмета