

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-752-С/21-5, О.С.

Датум: 05.11.2021. године

Републичка комисија за утврђивање сукоба интереса у органима власти Републике Српске на основу члана 15. Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14) и члана 190. Закона о општем управном поступку („Службени гласник Републике Српске“, број: 13/02, 87/07, 50/10 и 66/18), поступајући по пријави Општинског одбора СДС-а Чајниче за утврђивање сукоба интереса Његоша Живковића, одборника у Скупштини општине Чајниче на сједници одржаној дана 05.11.2021. године, донијела је

**Р Ј Е Ш Е Њ Е**

Његош Живковић, одборник у Скупштини општинe Чајниче, не налази се у сукобу интереса.

**О б р а з л о ж е њ е**

Републичкој комисији за утврђивање сукоба интереса у органима власти Републике Српске (у даљем тексту: Комисија), дана 11.06.2021. године достављена је иницијатива Општинског одбора СДС-а Чајниче за утврђивање постојања сукоба интереса одборника у Скупштини општине Чајниче, Његоша Живковића.

У иницијативи се наводи да је одлуком Скупштине општине Чајниче верификацијом мандата новоизабраним одборницима у Скупштини општине Чајниче број: 01/1-02-16-21 од 01.02.2021. године верификован мандат одборницима у Скупштине општине Чајниче изабраним на локалним изборима одржаним 15.11.2021. године на период од 4 године којом је верификован и одборнички мандат господина Његоша Живковића, одборника испред Савеза независних социјалдемократа - СНСД. У прилогу Иницијативе достављена је копија „Службеног гласника Општине Чајниче“ број: 7/21 у којем је објављено Рјешење о именовању в.д. директора ЈУ Дом културе „Филип Вишњић“ Чајниче.

У иницијативи се даље наводи да је именовани на Скупштини општине Чајниче одржаној 20.05.2021. године приликом именовања в.д. директора Дома културе „Филип Вишњић“ Чајниче направио сукоб интереса гласајући за своју сестру Бобану Живковић.

У складу са чланом 16. став 2. Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14) Комисија је дана: 02.08.2021. године донијела одлуку о покретању поступка за утврђивање постојања сукоба интереса број: 02-752-С/21-1, О.С. против лица Његоша Живковића, одборника у Скупштини општине Чајниче.

Дана 13.08.2021. године Комисија је запримила изјашњење на Одлуку о покретању поступка за утврђивање сукоба интереса Његоша Живковића у којем се наводи да иницијатива Општинског одбора СДС-а је у цјелости неоснована. У Изјашњењу именовани наводи да је чланом 4. став г) „Закона о спречавању сукоба интереса у органима власти Републике Српске“ прописано ко се сматра чланом породице, тако да законском одредницом није прописано да се сестра сматра чланом породице у смислу наведеног Закона.

Дана 23.09.2021. године Комисија је упутила допис број: 02-752-С/21-3, О.С. секретару Скупштине општине Чајниче у којем тражи доставу Извода из записника и аудио снимка са сједнице одржане дана 20.05.2021. године на којој је одлучивано о именовању в.д. директора Дома културе „Филип Вишњић“ Чајниче Бобане Живковић те конкретан доказ како је гласао Његош Живковић на наведеној Сједници.

Дана 13.10.2021. године Комисија је запримила допис предсједника Скупштине општине Чајниче и протоколисала га под бројем: 02-752-С/21-4, О.С. У прилогу дописа именовани је доставио:

- Копију Извода из записника са II редовне сједнице Скупштине општине Чајниче одржане 20.05.2021. године;

- Аудио снимак са наведене сједнице;

Увидом у наведену копију Извода из записника са II редовне сједнице Скупштине општине Чајниче одржане 20.05.2021. године може се утврдити да је на сједници било присутно 13 одборника и да су били одсутни следећи одборници: Горан Обрадовић и Никола Танасковић.

Даљим прегледом достављеног акта може се утврдити да је у подтачки 10.2. одлучивано о именовању Бобане Живковић за в.д. директора ЈУ Дом културе „Филип Вишњић“ Чајниче. Увидом у копију Извода из записника са II редовне сједнице Скупштине општине Чајниче може се утврдити да су за наведни приједлог гласали на следећи начин. „ЗА“ -8 одборника, „ПРОТИВ“-5, „УЗДРЖАН“-0.

Увидом у наведену копију Извода из записника са II редовне сједнице Скупштине општине Чајниче не може се утврдити како је конкретно гласао Његош Живковић, одборник у Скупштини општине Чајниче.

У члану 4. Закона о спречавању сукоба интереса у органима власти Републике Српске прописано је да се „чланом породице“ сматрају брачни или ванбрачни друг изабраног представника, носиоца извршне функције и савјетника, дијете, усвојилац, усвојеник и дијете брачног друга (пасторак/пасторка), што значи да се сестра по Закону о спречавању сукоба интереса у органима власти Републике Српске не сматра чланом породице.

Према закону о спречавању сукоба интереса у органима власти Републике Српске није дефинисана категорија в.д. директора, те обзиром на ту чињеницу, **није прописана неспојивост или сукоб интереса за позицију в.д. директора**.

Такође, јавне установе **a priori** нису третиране Законом о спречавању сукоба интереса у органима власти Републике Српске („Службени гласник Републике Српске“,број 73/08 и 52/14).

Сходно горе наведеном оцјеном сваког доказа појединачно и свих доказа повезано у цјелину поступка, Комисија је могла донијети само одлуку тј. Рјешење да се Његош Живковић, одборник у Скупштини општине Чајниче, не налази у сукобу интереса и према свему наведеном одлучено је као у диспозитиву Рјешења.

Поука о правном средству:

Против овог Рјешења незадовољна странка може у року од 15 (петнаест) дана од дана пријема овог Рјешења поднијети жалбу Комисији за жалбе.

Жалба се подноси путем ове Комисије, на адресу Републичка комисија за утврђивање сукоба интереса у органима власти Републике Српске, Трг јасеновачких жртава бр. 4, 78000 Бања Лука.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Скупштина општине Чајниче, н/р одборника Скупштине општине Чајниче Његоша Живковића 73 280 Чајниче;
2. Општински одбор СДС-а Чајниче, 73 280 Чајниче;
3. У спис предмета;
4. а. а.